User:TZO-Vrsi

Mjesto Vrsi se smjestilo na istoimenom poluotočiću na krajnjem sjeverozapadnom dijelu sjeverne Dalmacije, oko 20-ak km udaljeno od Zadra i oko 5 km udaljeno od najstarijeg hrvatskog kraljevskog grada Nina. Mjesto je dobilo ime prema svome smještaju na vrhu, pa odatle naziv Vrsi, što je množina od vrh, umjesto vrhovi. Današnje selo Vrsi ima površinu nešto veću od 2467 ha i oko 1700 stalno naseljenih stanovnika rimokatoličke vjere. Vrsi krasi jedna od najdužih obala u okolici duga oko 30 km, bogata prirodnim plažama i uvalama pogodnim za kupanje ili jednostavno za odmor u tišini daleko od urbanih središta. Tu su i 2 otočića Mišjak i Zečevo.

Otočić Zečevo je posebno zanimljiv jer se za vrijeme oseke pretvara u poluotok, a plima ga učini otokom.. Na tom otočiću se nalazi i crkvica Gospe od Zečeva kojoj vjernici hodočaste svake godine 5. svibnja i 5. kolovoza.

Vrsi su izrasle na temeljima 4 starohrvatska naselja, a danas pored te stare jezgre, Vrsi čine i predjeli Vrsi-Mulo i Vrsi-Zukve. 50-ih godina 20. stoljeća Vršani se počinju spuštati na obalu i tamo graditi svoje kuće, a ujedno i novo naselje Vrsi-Mulo. Danas je Mulo oaza prekrasnih kuća čiji su domaćini uglavnom orijentirani prema turizmu. Modernim, lijepim i kvalitetnim smještajem te neopisivom gostoljubivošću dočekuju goste iz cijeloga svijeta iz godine u godinu. Tko jednom osjeti tu toplinu domaćina uvijek se vraća.

Drugo spomenuto naselje Zukve razvilo se 60-ih i 70-ih godina 20. stoljeća kada su Vršani započeli sa prodajom svojih zemljišta duž obale. Ljepoti i položaju tih zemljišta bilo je teško odoljeti, pa je tako nastalo vikend-naselje Vrsi-Zukve u kojem su danas susjedi ljudi iz svih dijelova lijepe naše pa i svijeta. Zukve su također orijentirane turizmu i obiluju kvalitetnim smještajem koji je na usluzi svim našim dragim gostima.